Snart må du betale Lånekassen én gang i måneden
15. mai er siste gang Lånekassens 600.000 kunder betaler på studielånet én gang i kvartalet. Framover må studielånet betales én gang i måneden, og den første regningen kommer tilsendt i juli, med forfall i august. Samtidig kommer også nye ordninger som fleksibel forfallsdato og avtalegiro. - Månedlig betaling harmonerer bedre med lønnsutbetalingene enn kvartalsvis fakturering, og dette har lenge vært et ønske fra kundene våre. Sammen med muligheten til å velge avtalegiro og endre forfallsdato i samsvar med lønningsdato, vil månedlig betaling kunne gjøre det lettere for kundene å betale ned på lånet, sier Anne-Berit Herstad, kommunikasjonsdirektør i Lånekassen. Det vil også bli mulig å justere ned nedbetalingstiden på lånet. Det betyr at kundene kan bruke kortere tid på nedbetalingen, mens fakturabeløpet vil øke. Nedbetalingstiden kan eventuelt justeres opp igjen senere. I tillegg innføres forsinkelsesrenter i Lånekassen, og det blir med det dyrere å betale regningene for sent eller ikke å betale dem. Alle Lånekassens kunder vil få et informasjonsbrev om de nye ordningene i slutten av juni.
Fire forfall i året fra Lånekassen er snart historie. Snart må studielånet betales én gang i måneden.